Szám: 1134-10/2019.

**TÁJÉKOZTATÓ**

**a lejárt határidejű közgyűlési határozatok végrehajtásáról**

Szombathely Megyei Jogú Város Önkormányzata Szervezeti és Működési Szabályzatának 23. § (4) bekezdése alapján az intézkedést igénylő lejárt határidejű közgyűlési határozatok végrehajtása érdekében tett intézkedésekről a leadott jelentések alapján az alábbiakban számolok be:

**354/2017. (XII.14.) Kgy. sz. határozatában** a Közgyűlés felkérte a polgármestert, hogy a Településképi Arculati Kézikönyv éves felülvizsgálatára, kiegészítésére, továbbdolgozására tegyen intézkedést.

**Lakézi Gábor, városi főépítész jelenti:** A Településképi Arculati Kézikönyv felülvizsgálatáról készült beszámoló a Tisztelt Közgyűlés februári ülésének napirendjén szerepel a két Közgyűlés közti beszámoló részeként.

**7/2018. (II.15.) Kgy. sz. határozatában** a Közgyűlés felkérte a polgármestert, hogy gondoskodjon a Szombathelyi Szakképzési Szolgáltatási Centrum Oladi Szakgimnáziuma és Szakközépiskola, a Maros Óvoda és a Pipitér Óvoda épületeinek felújítására vonatkozó támogatási kérelmek határidőre történő benyújtásáról.

**Szakály Szabolcs, a Városfejlesztési Kabinet osztályvezetője jelenti:** A pályázatok támogatásban részesültek, a támogatási szerződés előkészítése a Magyar Államkincstár részéről folyamatban van.

**69/2018. (IV.26.) Kgy. sz. határozatában** a Közgyűlés jóváhagyta „A Savaria Múzeum új állandó kiállításának létrehozása, bővítése VI. ütem” című pályázat benyújtását azzal, hogy nyertes pályázat esetén a pályázat saját forrásának fedezetét a 2018. évi költségvetési rendeletben, a pályázat önrészeként biztosítja.

**Stéger Gábor, a Közgazdasági és Adó Osztály vezetője jelenti:** A sikeres pályázat fedezetére az önkormányzat 2018. évi költségvetéséről szóló 3/2018. (II.21.) önkormányzati rendelet IV. számú módosításakor, a Kulturális ágazat, média kiadásaiból 13.000 eFt a Savaria Megyei Hatókörű Városi Múzeum részére biztosításra került.

**101/2018. (IV.26.) Kgy. sz. határozatában** a Közgyűlés úgy határozott, hogy Szombathely Megyei Jogú Város Önkormányzata bejelenti a szombathelyi 10600 hrsz.-ú ingatlanból megosztás során kialakuló 10600/1 hrsz.-ú ingatlan térítésmentes önkormányzati tulajdonba kerülése iránti igényét.

**Lakézi Gábor, a Városüzemeltetési Osztály vezetője jelenti:** A földhivatal által záradékolt vázrajzokat a Magyar Közút Nonprofit Zrt.-nek megküldtük, aki meghatalmazta Önkormányzatunkat a telekalakítási eljárás lefolytatására. A telekalakítási kérelmet a földhivatalba benyújtottuk. A jogerős telekalakítási engedély birtokában köthető meg az átadásra vonatkozó megállapodás.

**102/2018. (IV.26.) Kgy. sz. határozatában** a Közgyűlés kijelentette a szombathelyi 974/1 hrsz.-ú és 1216/3 hrsz.-ú ingatlanok ingyenes önkormányzati tulajdonba kerülése iránti igényét.

**Lakézi Gábor, a Városüzemeltetési Osztály vezetője jelenti:** Az MNV Zrt. tájékoztatása szerint a 974/1 és 1216/3 hrsz.-ú ingatlanok vagyonkezelőtől történő jegyzőkönyvi átvétele megtörtént. Az MNV Zrt. felhívására Önkormányzatunk megerősítette a két ingatlanra vonatkozó ingyenes önkormányzati tulajdonba adási kérelmét.

**191/2018. (VI.25.) Kgy. sz. határozatában** a Közgyűlés az elektromos autótöltő berendezésekre és töltőpontok kialakítására vonatkozó pályázatban és a támogatási szerződésben megjelölt helyszínek közül a Thököly-Bejczy utcai parkoló helyett az MMIK melletti parkolót javasolta helyszínül.

**Lakézi Gábor, a Városüzemeltetési Osztály vezetője jelenti:** A módosított támogatási szerződés 2018. december 21. napján mindkét fél részéről aláírásra került.

**216/2018. (IX.13.) Kgy. sz. határozatában** a Közgyűlés felkérte a polgármestert, hogy az új Szent Márton kártyarendszer 2019. január 1. napjától történő bevezetése érdekében a szükséges intézkedéseket tegye meg.

**Keringer Zsolt, az Informatikai, Minőségügyi és Gondnoksági Kabinet osztályvezetője jelenti:** A Szent Márton kártyával összefüggő informatikai feladatokat osztályunk ellátta. A kártyák elektronikus úton történő kézbesítése megtörtént, a plasztikkártyák kinyomtatásra kerültek, ezek kézbesítése folyamatosan történik.

**217/2018. (IX.13.) Kgy. sz. határozatában** a Közgyűlés felhatalmazta a polgármestert a Schrammel-gyűjtemény tárgyában ajándékozási megállapodás aláírására. **315/2018. (XII.10.) Kgy. sz. határozatában** a Közgyűlés egyetértett azzal, hogy az ajándékozási megállapodás legyen háromoldalú és kerüljön kiegészítésre a művész törvényes örököse kötelesrészről lemondásáról szóló nyilatkozatával.

**Dr. Bencsics Enikő, az Egészségügyi és Közszolgálati Osztály vezetője jelenti:** Az ajándékozási szerződés a közgyűlési döntéseknek megfelelő tartalommal 2019. január 15. napján aláírásra került.

**219/2018. (IX.13.) Kgy. sz. határozatában** a Közgyűlés támogatta, hogy a Szombathelyi Margaréta Óvodában, a Szombathelyi Napsugár Óvodában, a Szombathelyi Szivárvány Óvodában és a Szombathelyi Vadvirág Óvodában multifunkcionális pályák létesüljenek.

**Szakály Szabolcs, a Városfejlesztési Kabinet osztályvezetője és Stéger Gábor, a Közgazdasági és Adó Osztály vezetője jelentik:** A pályázatok támogatásban részesültek, a támogatási szerződés aláírása folyamatban van. A program megvalósításához szükséges 18.000 eFt önrész az önkormányzat 2018. évi költségvetéséről szóló 3/2018. (II.21.) önkormányzati rendelet IV. számú módosításakor az „Önkormányzati felhalmozási kiadások, Nemzeti Ovi-Foci Sportprogram kiadásai” tételsoron biztosításra került.

**225/2018. (IX.13.) Kgy. sz. határozatában** a Közgyűlés felhatalmazta az intézményvezetőket, hogy a természetes személyek személyes adatainak kezeléséről, védelméről és az adatok szabad áramlásáról szóló adatvédelmi szabályozásnak való megfelelés érdekében a feladat ellátásra a versenyeztetési eljárást lefolytassák.

**Keringer Zsolt, az Informatikai, Minőségügyi és Gondnoksági Kabinet osztályvezetője jelenti:** A versenyeztetési eljárást az intézmények lefolytatták, a szerződéseket megkötötték, amelyek egy példányát az Önkormányzat részére eljuttatták.

**247/2018. (IX.13.) Kgy. sz. határozatában** a Közgyűlés használatba adási megállapodás megkötéséről döntött a Miroslav Krleža Horvát Óvoda, Általános Iskola, Gimnázium és Kollégiummal és a Szombathelyi Horvát Nemzetiségi Önkormányzattal.

**Lakézi Gábor, a Városüzemeltetési Osztály vezetője jelenti:** A használatba adási megállapodást a felek 2018. szeptember 28. napján aláírták.

**249/2018. (IX.13.) Kgy. sz. határozatában** a Közgyűlés a Váci M. u. 3. szám alatti 25. számú felnőtt háziorvosi körzetben a háziorvosi feladatok ellátásával kapcsolatos döntést hozott.

**Dr. Bencsics Enikő, az Egészségügyi és Közszolgálati Osztály vezetője jelenti:** A szükséges megállapodások aláírásra kerültek.

**274/2018. (X.25.) Kgy. sz. határozatában** a Közgyűlés kinyilvánította tulajdonszerzési szándékát a szombathelyi 3684/10 helyrajzi számú, kivett uszoda, gyógyfürdő megnevezésű, valamint a 3684/10/A helyrajzi számú, kivett egyéb épület, uszoda megnevezésű ingatlanok felett.

**Lakézi Gábor, a Városüzemeltetési Osztály vezetője jelenti:** A 3684/10 hrsz.-ú kivett uszoda és gyógyfürdő, valamint a 3684/10/A hrsz.-ú kivett egyéb épület, uszoda megnevezésű ingatlanokra vonatkozó, ingyenes tulajdonszerzésre irányuló szerződések aláírásra kerültek.

**279/2018. (X.25.) Kgy. sz. határozatában** a Közgyűlés megválasztotta a Szombathelyi Parkfenntartási Kft. ügyvezetőjét, és felhatalmazta a polgármestert a társaság módosításokkal egységes szerkezetbe foglalt alapító okiratának aláírására.

**Lakézi Gábor, a Városüzemeltetési Osztály vezetője jelenti:** A SZOMPARK Kft. alapító okirat módosítása aláírásra került, a Cégbíróság a változást 2018. október 25-én bejegyezte.

**281/2018. (X.25.) Kgy. sz. határozatában** a Közgyűlés elfogadta a Mesebolt Bábszínház igazgatói feladatainak ellátására vonatkozó pályázati felhívást.

**Dr. Bencsics Enikő, az Egészségügyi és Közszolgálati Osztály vezetője jelenti:** A pályázati felhívás 2018. december 17. napján közzétételre került. A beérkezett pályázatok elbírálása a Tisztelt Közgyűlés februári ülésének napirendjén szerepel.

**283/2018. (X.25.) Kgy. sz. határozatában** a Közgyűlés tudomásul vette a 15. számú házi gyermekorvosi körzetet érintően házi gyermekorvossal kötött megállapodás 2018. december 31. napjával történő megszűnését.

**Dr. Bencsics Enikő, az Egészségügyi és Közszolgálati Osztály vezetője jelenti:** A rendelőben használt felszerelési tárgyak GESZ részére történő átadása megtörtént. A praxis helyettesítéssel ellátott, meghirdetése folyamatos.

**293/2018. (X.25.) Kgy. sz. határozatában** a Közgyűlés a Szombathelyi Távhőszolgáltató Kft. taggyűlése számára elfogadásra javasolja a társaság által benyújtott GINOP-6.1.5-17-2018-00047 számú nyertes pályázathoz kapcsolódó okiratok jóváhagyását, továbbá az ügyvezető igazgató felhatalmazását a Szombathelyi Távhőszolgáltató Kft. képviseletében a pályázathoz kapcsolódó valamennyi okirat aláírására.

**Lakézi Gábor, a Városüzemeltetési Osztály vezetője jelenti:** A társaság 2018. november 22-én tartott taggyűlésén jóváhagyta a Szombathelyi Távhőszolgáltató Kft. által benyújtott GINOP-6.1.5-17-2018-0047 számú nyertes pályázathoz kapcsolódó okiratokat, továbbá az ügyvezető igazgatót felhatalmazta a Szombathelyi Távhőszolgáltató Kft. képviseletében a pályázathoz kapcsolódó valamennyi okirat aláírására.

**295/2018. (X.25.) Kgy. sz. határozatában** a Közgyűlés a Savaria Turizmus Nonprofit Kft. társasági szerződésének módosítását elfogadásra javasolta a társaság taggyűlésének.

**Lakézi Gábor, a Városüzemeltetési Osztály vezetője jelenti:** A Savaria Turizmus Nonprofit Kft. társasági szerződését a tagok 2018. december 11-én aláírták, a változást a Cégbíróság 2019. január 29-én bejegyezte.

**300/2018. (X.25.) Kgy. sz. határozatában** a Közgyűlés hozzájárult a Vas Megyei Mentésügyi Alapítvány támogatásához.

**Dr. Bencsics Enikő, az Egészségügyi és Közszolgálati Osztály vezetője és Stéger Gábor, a Közgazdasági és Adó Osztály vezetője jelentik:** A támogatási szerződés 2018. december 19. napján aláírásra került. A Vas Megyei Mentésügyi Alapítvány javára 2019. január 8. napján 300.000 Ft összegű támogatás átutalásra került.

**306/2018. (X.25.) Kgy. sz. határozatában** a Közgyűlés a kultúra és a sport területén kitüntető díjak adományozásáról döntött.

**Dr. Bencsics Enikő, az Egészségügyi és Közszolgálati Osztály vezetője jelenti:** A díjak átadása a Sportkarácsony rendezvényen, illetve a Magyar Kultúra Napján megtörtént.

**309/2018. (XII.10.) Kgy. sz. határozatában** a Közgyűlés a helyi közösségi közlekedési szolgáltatás folyamatos biztosítása érdekében az ÉNYKK Zrt.-vel 2019. január 1. és 2019. december 31. közötti időtartamra megkötendő közszolgáltatási szerződést jóváhagyta azzal, hogy a felek megvizsgálják a város tömegközlekedésében részt vevő autóbuszokon a menet közben kibocsátott szennyezőanyagok folyamatos mérésének lehetőségét. **311/2018. (XII.10.) Kgy. sz. határozatában** a Közgyűlés elfogadta az Északnyugat-Magyarországi Közlekedési Központ Zrt. által javasolt, 2019. január 1. üzemkezdettől történő menetrend-módosítást.

**Lakézi Gábor, a Városüzemeltetési Osztály vezetője jelenti:** A közgyűlési döntéseknek megfelelően módosított közszolgáltatási szerződést Polgármester Úr 2018. december 19-én, a társaság vezérigazgatója 2018. december 20-án aláírta.

**310/2018. (XII.10.) Kgy. sz. határozatában** a Közgyűlés úgy döntött, hogy a 2017. évi helyi közösségi közlekedés költségtérítés előlegeként 170 millió forintot, a 2018. I. félévi helyi közösségi közlekedés költségtérítés előlegeként 160 millió forintot biztosít az Északnyugat-magyarországi Közlekedési Központ Zrt. részére.

**Stéger Gábor, a Közgazdasági és Adó Osztály vezetője jelenti:** A határozatban szereplő összegek átutalásra kerültek.

**316/2018. (XII.10.) Kgy. sz. határozatában** a Közgyűlés jóváhagyta a „Gothard-kastély felújításának és hasznosításának előkészítése” című Modern Városok Program projekt részletes megvalósíthatósági tanulmány előterjesztett munkarészeit, és felkérte a polgármestert, hogy kezdjen egyeztetéseket a Miniszterelnökséggel a támogatói okirat módosításáról.

**Szakály Szabolcs, a Városfejlesztési Kabinet osztályvezetője jelenti:** A támogatói okirat módosításának kezdeményezése 2018. december 17. napján megküldésre került a Miniszterelnökség részére.

**322/2018. (XII.10.) Kgy. sz. határozatában** a Közgyűlés egyetértett azzal, hogy az önkormányzat a TOP-6.1.4-16-SH1-2017-00002 számú, a Járdányi Paulovics István Romkert fejlesztése tárgyában megkötött Támogatási Szerződéstől elálljon, egyúttal felkérte a polgármestert a Támogatási Szerződéstől történő elállás tekintetében szükséges intézkedések megtételére.

**Szakály Szabolcs, a Városfejlesztési Kabinet osztályvezetője jelenti:** A TOP pályázattól való elállás kezdeményezése megtörtént, a Magyar Államkincstár elfogadta, a támogatás visszafizetése folyamatban van. A TOP forrás átcsoportosítása iránti kérelem benyújtásra került az Irányító Hatóság és a Miniszterelnökség felé is. A TOP Romkert szerződések – mind a projektmenedzsment, mind a nyilvánosság szerződés – megszüntetése 2018. december 28. napján megtörtént.

**323/2018. (XII.10.) Kgy. sz. határozatában** a Közgyűlés hozzájárult ahhoz, hogy a FALCO KC Szombathely Sportszolgáltató Kft. 30.000.000,- Ft összegű többcélú hitelt vegyen fel, és az önkormányzat az előbbi hitelállományhoz kezességet vállaljon.

**Lakézi Gábor, a Városüzemeltetési Osztály vezetője jelenti:** A kezességi szerződés aláírásra került.

**324/2018. (XII.10.) Kgy. sz. határozatában** a Közgyűlés hozzájárult ahhoz, hogy a Savaria Városfejlesztési Nonprofit Kft. részére biztosított tagi kölcsön visszafizetési határideje 2019. december 31. napjáig kerüljön meghosszabbításra.

**Lakézi Gábor, a Városüzemeltetési Osztály vezetője jelenti:** A tagi kölcsön szerződés módosítását a felek aláírták.

**325/2018. (XII.10.) Kgy. sz. határozatában** a Közgyűlés a VASIVÍZ Zrt. részére a Szombathelyi Fedett Uszoda és Termálfürdő 2018. évi működésére 100 millió Ft összegű, egyszeri, éven belüli támogatást biztosított.

**Lakézi Gábor, a Városüzemeltetési Osztály vezetője jelenti:** A támogatási megállapodást a felek aláírták.

**330/2018. (XII.10.) Kgy. sz. határozatában** a Közgyűlés felkérte a polgármestert, hogy a helyben szokásos módon tájékoztassa a Kisfaludy S. és a Nádasdy F. utca lakóit, hogy a helyben lakók kedvezményes éves bérletjeggyel a Vasút utcai fizetőparkolókat igénybe vehetik.

**Lakézi Gábor, a Városüzemeltetési Osztály vezetője jelenti:** A lakók tájékoztatása a város honlapján 2018. december 20. napján megtörtént.

**331/2018. (XII.10.) Kgy. sz. határozatában** a Közgyűlés felkérte a polgármestert, hogy a nem közművel összegyűjtött háztartási szennyvíz begyűjtése közszolgáltatás folyamatos ellátása érdekében kössön veszteség finanszírozását is tartalmazó közszolgáltatási szerződést 2019. január 1. – 2023. december 31. közötti időszakra a HEPI-HP Kft.-vel.

**Lakézi Gábor, a Városüzemeltetési Osztály vezetője jelenti:** 2019. január 30. napján megkötésre került a közszolgáltatási szerződés a HEPI-HP Kft. és az Önkormányzat között a Szombathely közigazgatási területén keletkezett, nem közművel összegyűjtött háztartási szennyvíz összegyűjtésére és ártalommentes elhelyezésére. A szerződés 2019. január 1. – 2023. december 31. közötti időszakra szól.

**332/2018. (XII.10.) Kgy. sz. határozatában** a Közgyűlés úgy határozott, hogy a SZOMHULL Szombathelyi Hulladékgazdálkodási Közszolgáltató Nonprofit Kft. részére 500 millió Ft összegű tagi kölcsönt biztosít.

**Lakézi Gábor, a Városüzemeltetési Osztály vezetője jelenti:** A tagi kölcsön szerződés 2019. január 28. napján aláírásra került.

**333/2018. (XII.10.) Kgy. sz. határozatában** a Közgyűlés javaslatot tett a SZOMHULL Szombathelyi Hulladékgazdálkodási Közszolgáltató Nonprofit Kft. taggyűlése számára a társaság ügyvezetőjének megválasztására.

**Lakézi Gábor, a Városüzemeltetési Osztály vezetője jelenti:** A SZOMHULL Nonprofit Kft. ügyvezetőjét a társaság taggyűlése 2018. december 16. napjától megválasztotta, a megbízási szerződést a felek aláírták.

**335/2018. (XII.10.) Kgy. sz. határozatában** a Közgyűlés jóváhagyta az Emberi Erőforrások Minisztériuma és a Savaria Szimfonikus Zenekar között megkötendő közszolgáltatási szerződést.

**Dr. Bencsics Enikő, az Egészségügyi és Közszolgálati Osztály vezetője jelenti:** A közszolgáltatási szerződés aláírásra, és az EMMI felé postázásra került.

**336/2018. (XII.10.) Kgy. sz. határozatában** a Közgyűlés hozzájárult ahhoz, hogy az Önkormányzat a Hátrányos Helyzetű Roma Fiatalokat Támogató Közhasznú Egyesülettel feladat-ellátási megállapodást kössön.

**Dr. Bencsics Enikő, az Egészségügyi és Közszolgálati Osztály vezetője jelenti:** A feladat-ellátási megállapodás aláírásra került.

**337/2018. (XII.10.) Kgy. sz. határozatában** a Közgyűlés jóváhagyta a Tömörd Község Önkormányzatával óvodai nevelésre vonatkozóan megkötendő feladat-ellátási megállapodást.

**Dr. Bencsics Enikő, az Egészségügyi és Közszolgálati Osztály vezetője jelenti:** A megállapodás 2018. december 19. napján aláírásra, és Tömörd Község Polgármestere részére megküldésre került.

**341/2018. (XII.10.) Kgy. sz. határozatában** a Közgyűlés hozzájárult ahhoz, hogy a Karmelita utcai Nyugdíjas Bérlők Házában működő klub támogatásban részesüljön.

**Dr. Bencsics Enikő, az Egészségügyi és Közszolgálati Osztály vezetője jelenti:** A támogatás átadása intézményfinanszírozás keretében történik, az összeg a költségvetési rendelet módosításakor átcsoportosításra kerül.

**343/2018. (XII.10.) Kgy. sz. határozatában** a Közgyűlés támogatta azt a képviselői javaslatot, hogy a Savaria Nagyszálló körüli biztonsági kordon kerüljön megerősítésre.

**Lakézi Gábor, a Városüzemeltetési Osztály vezetője jelenti:** A Városüzemeltetési Osztály 2019. január 17-én a SZOVA NZRt. 116.000,- Ft+ÁFA összegű árajánlata alapján az elzáró elemek kialakítását megrendelte. A piros-fehér színű, 6 mm-es lánc kihelyezése várhatóan 2019. február 15-ig megtörténik.

**348/2018. (XII.10.) Kgy. sz. határozatában** a Közgyűlés tudomásul vette „A helyi identitás és kohézió erősítése Szombathelyen” című projektről szóló tájékoztatást, és döntött a Savaria Városfejlesztési Nonprofit Kft. alapító okiratának módosításáról.

**Lakézi Gábor, a Városüzemeltetési Osztály vezetője jelenti:** A társaság alapító okiratát Polgármester Úr aláírta.

**349/2018. (XII.10.) Kgy. sz. határozatában** a Közgyűlés felkérte a polgármestert, hogy haladéktalanul keresse meg a hatáskörrel rendelkező Vas Megyei Kormányhivatal Szombathelyi Járási Hivatalt a volt Savaria Szállónál fennálló balesetveszélyes állapot mielőbbi megszüntetése iránti intézkedések megtétele érdekében.

**Lakézi Gábor, a Városüzemeltetési Osztály vezetője jelenti:** A Szombathelyi Járási Hivatal írásbeli megkeresése megtörtént.

**352/2018. (XII.10.) Kgy. sz. határozatában** a Közgyűlés egyetértett azzal, hogy a Polgármesteri Hivatal zavartalan ügyfélfogadása és a belső hivatali ügyintézés érdekében szükséges szakrendszerek folyamatos üzemeltetéséhez a szükséges szerződéseket 2020. március 31-ig megkösse, és felkérte a polgármestert a versenyeztetési eljárások lefolytatására.

**Keringer Zsolt, az Informatikai, Minőségügyi és Gondnoksági Kabinet osztályvezetője jelenti:** A versenyeztetési eljárások lefolytatásra kerültek.

**353/2018. (XII.10.) Kgy. sz. határozatában** a Közgyűlés támogatta a TOP.6.2.1-15-SH1-2016-00002 azonosítószámú, „Óvodák fejlesztése Szombathelyen” című pályázatban foglaltak megvalósítását, ezért az Aréna Óvoda, a Benczúr Óvoda, a Szivárvány Óvoda és a Mesevár Óvoda kivitelezési munkáinak megvalósításához bruttó 17 039 762 Ft forrás megelőlegezéséről döntött.

**Stéger Gábor, a Közgazdasági és Adó Osztály vezetője jelenti:** Az Aréna Óvoda, a Benczúr Óvoda, a Szivárvány Óvoda és a Mesevár Óvoda kivitelezési munkáinak megvalósításához 17.040 eFt összegű forrás – többletként – az önkormányzat 2018. évi költségvetéséről szóló 3/2018. (II.21.) önkormányzati rendelet V. sz. módosításának elfogadásával biztosításra kerül.

**354/2018. (XII.10.) Kgy. sz. határozatában** a Közgyűlés felülvizsgálta a helyi nemzetiségi önkormányzatokkal kötött együttműködési megállapodásokat, és módosításukat nem tartotta indokoltnak.

**Nagyné Dr. Gats Andrea, a Jogi, Képviselői és Hatósági Osztály vezetője jelenti:** A határozat az érintett nemzetiségi önkormányzatok részére tájékoztatásul megküldésre került.

**359/2018. (XII.10.) Kgy. sz. határozatában** a Közgyűlés elfogadta a Haladás Sportkomplexum Fejlesztő Nonprofit Kft. által elkészített, a Haladás Sportkomplexum parkolóinak használatáról szóló beszámolót, és egyetértett a társaságnak azzal a javaslatával, hogy a parkoló a továbbiakban is nyitva maradjon a létesítmény bérlői, sportolói és vendégei számára.

**Lakézi Gábor, a Városüzemeltetési Osztály vezetője jelenti:** A határozat a társaság számára megküldésre került.

**360/2018. (XII.10.) Kgy. sz. határozatában** a Közgyűlés a Vas Megye és Szombathely Város Regionális Vállalkozásfejlesztési Alapítvány kuratóriumába két tag megválasztását javasolta.

**Lakézi Gábor, a Városüzemeltetési Osztály vezetője jelenti:** A határozat az Alapítvány számára megküldésre került.

**364-366/2018. (XII.10.) Kgy. sz. határozataiban** a Közgyűlés támogatta szombathelyi tanulók Arany János Tehetséggondozó Programban történő részvételét.

**Dr. Bencsics Enikő, az Egészségügyi és Közszolgálati Osztály vezetője jelenti:** A határozatok a kőszegi Jurisich Miklós Gimnázium igazgatója részére 2018. december 14. napján megküldésre kerültek.

**3/2019. (I.8.) Kgy. sz. határozatában** a Közgyűlés utasította a kizárólagos vagy többségi önkormányzati tulajdonban álló gazdasági társaságok vezető tisztségviselőt arra, hogy a rendkívüli munkaidőre vonatkozó szabályok alkalmazása során a naptári évenként 250 óra, kollektív szerződés esetén az évi 300 óra rendkívüli munkaidőt ne lépjék túl.

**Lakézi Gábor, a Városüzemeltetési Osztály vezetője jelenti:** Az érintett gazdasági társaságok vezetői írásbeli tájékoztatást kaptak a döntésről.

Kérem a Tisztelt Közgyűlést, hogy a fenti tájékoztatómban foglaltakat elfogadni szíveskedjék.

**Szombathely, 2019. február „ ”**

|  |  |
| --- | --- |
|  | **/: Dr. Károlyi Ákos :/** |

**HATÁROZATI JAVASLAT**

**……/2019. (II.28.) Kgy. sz. határozat**

A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal